ส่วนที่ 1

ข้อมูลสรุป

บริษัท ซีเอ็ดยูเคชั่น จำกัด (มหาชน) ดำเนินธุรกิจผลิตหนังสือและวารสารเชิงวิชาการ
เพื่อพัฒนาความรู้ความสามารถของคนไทย ในทิศทางที่เป็นประโยชน์ต่อการพัฒนาประเทศ
รับจัดจำหน่ายหนังสือทั้งที่ผลิตเอง และหนังสือจากสำนักพิมพ์อื่น นอกจากนี้ บริษัทฯ
ยังเป็นผู้ดำเนินงานร้านหนังสือ ซีเอ็ดบุ๊คเซ็นเตอร์ และร้านในเครือข่าย ซึ่งประกอบด้วย ร้าน
Book Variety ร้านเครือข่ายซีเอ็ดบุ๊คเซ็นเตอร์ ศูนย์หนังสือมหาวิทยาลัยหลายแห่งที่บริษัทฯ
เป็นผู้บริหารเอง และจุดขายย่อย ทั้งในกรุงเทพฯ และต่างจังหวัด
โดยเป็นร้านหนังสือที่มียอดขายมากที่สุดในประเทศไทย และมีรายได้รวมจากส่วนค้าปลีกนี้ประมาณ
82% ของรายได้รวมทั้งหมดของบริษัทฯ

สืบเนื่องมาจากการชะลอตัวของสภาวะเศรษฐกิจโลกที่เป็นผลเนื่องมาจากปัญหาในตลาดสินเชื่อเพื่อที่อยู่อาศัยที่ปล่อยกู้ให้แก่ลูกหนี้ที่มีความน่าเชื่อถือต่ำ
(ซับไพร์ม) ของสหรัฐอเมริกา ประกอบกับปัญหาราคาน้ำมัน
และจากปัญหาความไม่แน่นอนทางการเมือง ส่งผลให้เศรษฐกิจโดยรวมของประเทศในปี พ.ศ.
2550 ชะลอตัวลง ทำให้กำลังซื้อของประชาชนลดน้อยลง
ปัจจัยทั้งภายในประเทศและนอกประเทศเหล่านี้
ส่งผลให้ธุรกิจในภาพรวมของประเทศได้รับผลกระทบเชิงลบมากขึ้น รวมถึงธุรกิจหนังสือ
ซึ่งเป็นธุรกิจหลักของบริษัทฯ

อย่างไรก็ตาม บริษัทฯ
ยังคงมีปัจจัยพื้นฐานในการดำเนินธุรกิจที่แข็งแกร่งจากการเป็นร้านหนังสือที่มีจำนวนสาขากระจายอยู่ทั่วประเทศ
ที่มียอดขายสูงที่สุด การขยายตัวของบริษัทจึงไปตามแนวโน้มการเติบโตของธุรกิจหนังสือในภาพรวม
และยังคงเปิดสาขาใหม่ๆ เพิ่มขึ้นอย่างมากในศูนย์การค้า และในรูปแบบต่างๆ ของโมเดิร์นเทรด
เพื่อรองรับการเติบโตในอนาคต จึงได้รับผลกระทบไม่มากนัก
และยังคงขยายธุรกิจอย่างต่อเนื่องในทิศทางที่มีความเสี่ยงต่ำ ส่งผลให้บริษัทฯ
มีฐานะทางการเงินที่แข็งแกร่ง มีสภาพคล่องที่เพียงพอ
เพื่อสร้างมูลค่าและผลตอบแทนที่เหมาะสมให้กับผู้ถือหุ้นของบริษัทฯ ได้อย่างน่าพึงพอใจอยู่ โดยในปี
พ.ศ. 2550 บริษัทฯ มีผลการดำเนินงานที่สำคัญดังนี้

-   บริษัทฯ มีรายได้รวมสำหรับปี พ.ศ. 2550 เป็นเงิน 3,949.59 ล้านบาท
    เพิ่มขึ้นจากงวดเดียวกันของปีก่อน 6.01% โดยในจำนวนนี้เป็นรายได้จากการขาย 3,898.25
    ล้านบาท ซึ่งเพิ่มขึ้น 5.91%

-   บริษัทฯ มีกำไรสุทธิสำหรับ ปี พ.ศ. 2550 เป็นเงิน 183.80 ล้านบาท
    ลดลงจากงวดเดียวกันของปีก่อน 12.14%
    ซึ่งหากไม่รวมผลกระทบจากการเปลี่ยนแปลงจากอัตราภาษีจาก 25% เป็น 30% บริษัทฯ
    จะมีกำไรลดลง 4.96% โดยส่วนใหญ่เกิดจาก
    การเพิ่มสูงขึ้นจากค่าใช้จ่ายในการขายและบริหาร
    ซึ่งเกิดจากการเปิดสาขาใหม่เป็นจำนวนมากที่สุดตั้งแต่เปิดดำเนินการมา
    โดยสาขาดังกล่าวยังไม่สามารถสร้างยอดขายเพิ่มขึ้นได้ทันกับค่าใช้จ่ายที่เพิ่มขึ้น
    ประกอบกับยอดขายของสาขาเดิมลดลงเล็กน้อย

-   ในปี พ.ศ. 2550 บริษัทฯ ได้เปิดสาขาของร้านซีเอ็ดบุ๊คเซ็นเตอร์เพิ่มขึ้นจำนวน 52 สาขา
    รวมเป็นสาขาที่ยังเปิดดำเนินการอยู่ ณ วันที่ 31 ธันวาคม พ.ศ. 2550 ทั้งสิ้น 268 สาขา
    และจุดขายทั้งสิ้นที่ยังเปิดดำเนินการอยู่จำนวน 91 จุดขาย

    ในปี พ.ศ. 2550 บริษัทฯ ได้ลดทุนตามมติที่ประชุมคณะกรรมการบริษัทฯ ครั้งที่ 4/2550 วันที่
    19 กันยายน พ.ศ. 2550 ซึ่งมีมติอนุมัติการลดทุนโดยวิธีตัดหุ้นที่ซื้อคืน จำนวน 19.78 ล้านหุ้น
    ส่งผลให้ทุนจดทะเบียนของบริษัท คงเหลือ 328.35 ล้านหุ้น โดยบริษัทฯ
    ได้ทำการจดทะเบียนลดทุน ในวันที่ 24 ตุลาคม พ.ศ. 2550

ที่ประชุมคณะกรรมการบริษัทฯ มีมติอนุมัติและเห็นสมควรนำเสนอที่ประชุมสามัญผู้ถือหุ้นประจำปี
พิจารณาจ่ายเงินปันผลประจำปี สำหรับผลการดำเนินงานปี พ.ศ. 2550 ในอัตราหุ้นละ 0.56 บาท
รวมเป็นเงินทั้งสิ้น 181,323,419.30 บาท ซึ่งบริษัทฯ ได้ จ่ายเงินปันผลระหว่างกาล ไปแล้ว 3
ไตรมาส ไตรมาสละ 0.10 บาท รวมเป็น 0.30 บาท
คิดเป็นเงินปันผลจ่ายระหว่างกาลจำนวนทั้งสิ้น 97,103,925.50 บาท ดังนั้นบริษัทฯ
จึงจะจ่ายเงินปันผลเพิ่มเติมในงวดนี้ในอัตราหุ้นละ 0.26 บาท จำนวนหุ้น 323,921,130 หุ้น
ซึ่งเป็นจำนวนหุ้นของวันจดทะเบียนเพิ่มทุนล่าสุดเมื่อวันที่ 22 มกราคม พ.ศ. 2551
คิดเป็นเงินปันผลจ่ายจำนวน 84,219,493.80 บาท
โดยกำหนดวันปิดสมุดทะเบียนเพื่อสิทธิในการรับเงินปันผล ในวันพฤหัสบดีที่ 15 พฤษภาคม พ.ศ.
2551 เวลา 12.00 น. และกำหนดจ่ายเงินปันผลในวันพุธที่ 28 พฤษภาคม พ.ศ. 2551

จากการที่บริษัทฯ ให้ความสำคัญต่อการพัฒนาการกำกับดูแลกิจการที่ดีมาโดยตลอด
ได้ส่งผลสะท้อนในปี พ.ศ. 2550 ดังนี้

-   บริษัทฯ ได้รับประกาศเกียรติคุณรางวัล “คณะกรรมการดีเด่นแห่งปี” หรือ “Board of The
    Year for Distinctive Practices” ประจำปี พ.ศ. 2549 / 2550
    จากสมาคมส่งเสริมสถาบันกรรมการบริษัทไทย (Thai Institute of Director หรือ
    IOD) ร่วมกับตลาดหลักทรัพย์แห่งประเทศไทย สภาหอการค้าแห่งประเทศไทย
    สภาอุตสาหกรรมแห่งประเทศไทย สมาคมธนาคารไทย สมาคมบริษัทจดทะเบียนไทย
    และสภาธุรกิจตลาดทุนไทย
    โดยคณะกรรมการของบริษัทจดทะเบียนในตลาดหลักทรัพย์แห่งประเทศไทย
    ที่ได้รับประกาศเกียรติคุณคณะกรรมการดีเด่น และดีเลิศ สำหรับปี พ.ศ. 2549/2550
    มีจำนวนรวมทั้งสิ้น 19 คณะ (ดีเด่น 14 คณะ ดีเลิศ 5 คณะ)
    จากบริษัทจดทะเบียนทั้งหมดกว่า 400 บริษัท โดยบริษัทฯ จัดอยู่ในกลุ่มบริษัทที่มี Market Cap
    ขนาดกลาง (น้อยกว่า 5,000 ล้านบาท) 1 ใน 2 ราย ที่ได้รับรางวัลในปีนี้
    ส่วนที่เหลือเป็นบริษัทที่มี Market Cap ขนาดใหญ่ทั้งสิ้น ซึ่งส่วนใหญ่อยู่ในกลุ่มพลังงาน
    และธนาคาร

-   บริษัทฯ ได้รับการประเมินจาก สำนักงานคณะกรรมการกำกับหลักทรัพย์และตลาดหลักทรัพย์
    (กลต.) ร่วมกับสมาคมบริษัทจดทะเบียน และสมาคมส่งเสริมผู้ลงทุนไทย
    ในเรื่องการจัดการประชุมผู้ถือหุ้นสามัญ (AGM) ประจำปี พ.ศ. 2550 ในเกณฑ์ “ดีเยี่ยม”
    โดยเป็นบริษัทที่ได้คะแนนตั้งแต่ 100 คะแนนขึ้นไป และเป็น 1 ใน 19
    บริษัทที่ได้รับการยกย่องให้เป็นตัวอย่างที่ดี จากบริษัทที่ได้รับการประเมินทั้งหมด 460 บริษัท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจซื้อหลักทรัพย์)